**ЧРЕЗ**

 ПРЕДСЕДАТЕЛЯ НА

 НАРОДНОТО СЪБРАНИЕ

 **Г-Н МИХАИЛ МИКОВ**

 **ДО**

ЗАМЕСТНИК МИНИСТЪР -

 ПРЕДСЕДАТЕЛЯ И

 МИНИСТЪР НА ВЪТРЕШНИТЕ

 РАБОТИ

 **Г-Н ЦВЕТЛИН ЙОВЧЕВ**

На основание чл. 90, ал. 1 от Конституцията на Република България и чл. 89 и чл. 92 от Правилника за организацията и дейността на Народното събрание, внасям следното

 **П И Т А Н Е**

**Относно:** осигурен иизползван финансов, административен и технически ресурс за периодите 01.06.2013 г. – 31.12.2013 г. и 01.01. 2014 г. – 01.06. 2014 г. за справяне със засиления миграционен натиск и реализиране на политиките по противодействие на незаконната миграция

 **УВАЖАЕМИ ГОСПОДИН МИНИСТЪР,**

 От началото на септември 2013 г. проблемът със засиления миграционен натиск и възникналата бежанска криза бе идентифициран от българското правителство и стартира набелязването и предприемането на съответните мерки. Бе създаден Национален оперативен щаб, който да планира, разработва и отчита резултатите от предприетите мерки и действия, от средата на септември бяха предоставени сгради и имоти – държавна собственост, които да бъдат използвани за центрове за настаняване на лица, търсещи закрила, бе подадена апликационна форма за отпускане на финансова помощ от страна на Европейската комисия, като в началото на месец ноември бе заявена и отпуснатата сума около 5,6 млн. евро. През целия период до края на 2013 г. растеше броя на чужденците, преминали българската граница. На заседание на Министреския съвет на 6 ноември миналата година бе приет План за овладяване на кризисната ситуация, възникнала следствие на засиления миграционен натиск към територията на Република България, като в съответствие с него се предприеха редица действия.

 **УВАЖАЕМИ ГОСПОДИН МИНИСТЪР,**

Бих желал да получа пълна и подробна справкакакъв е размерът на всички финансови средства, отпуснати и използвани през горепосочените периоди от държавния бюджет и от европейските фондове „Външни граници” и „ЕБФ” на компетентните органи за справяне със засиления миграционен натиск и реализиране на политиките по противодействие на незаконната миграция. Какъв е точният размер на получената помощ от страна на Европейската комисия и как е изразходвана тя, какъв е размерът и видът на даренията, получени както от държави, така и от неправителствени организации, български или чуждестранни? По какви нормативно заложени процедури се осъществяваха обществените поръчки и какви критерии за публичност и прозрачност бяха спазени? Какъв е осигуреният финансов, административен и технически ресурс по Плана за овладяване на кризисната ситуация, възникнала следствие на засиления миграционен натиск към територията на Република България, както и за реализиране на Плана за изпълнение на допълнителни мерки за повишаване на готовността за реагиране при очакван засилен миграционен натиск по границите на Република България, април – декември 2014 г. за постигане на целите, заложените инициативи и дейности по изпълнението им?

 На основание чл. 93 от Правилника за организацията и дейността на Народното събрание бих желал отговорът на питането да бъде писмен.

 **НАРОДЕН ПРЕДСТАВИТЕЛ:**